เว้นภาษีคนจมน้ำ
รับเงินช่วยเหลือเบี้ยชดเชยได้เต็มที่สรรพากรใจดีไม่คำนวณเป็นรายได้
15 ธ.ค. 2554

รับเงินช่วยเหลือเบี้ยชดเชยได้เต็มที่สรรพากรใจดีไม่คำนวณเป็นรายได้
สรรพากรใจดีเว้นภาษีเงินชดเชยน้ำท่วม และเงินที่ได้รับบริจาคไม่ต้องนำมาคำนวณเป็นเงินได้บุคคลธรรมดาและนิติบุคคล 
นางจิตรมณี สุวรรณพูล รองอธิบดีกรมสรรพากร ในฐานะโฆษกกรมสรรพากร เปิดเผยว่า กรมสรรพากรจะยกเว้นภาษีเงินได้ให้กับประชาชนที่ได้รับเงินชดเชยครัวเรือนละ 5,000 บาท หรือได้รับเงินบริจาคเพื่อช่วยเหลือผู้ประสบอุทกภัย รวมถึงเงินช่วยเหลือเพื่อชดเชยความเสียหายในส่วนของทรัพย์สินต่างๆ ทั้งจากส่วนราชการ รัฐบาล และภาคเอกชนในทุกกรณี 
กรมสรรพากรยืนยันว่า บุคคลธรรมดาและนิติบุคคลที่ประสบภัยหากมีเงินได้จากเงินช่วยเหลือผู้ประสบภัยในทุกกรณี จะได้รับการยกเว้นภาษีเงินได้ แต่วงเงินที่ได้รับความช่วยเหลือดังกล่าวจะต้องไม่เกินมูลค่าความเสียหายที่ได้รับ 
ก่อนหน้านี้ กรมสรรพากรได้มีการออกมาตรการให้ความช่วยเหลือแก่ประชาชนที่ได้รับผลกระทบจากเหตุการณ์อุทกภัยอย่างต่อเนื่อง ทั้งในส่วนของประชาชนและผู้ประกอบการ รวมไปถึงได้ออกมาตรการภาษีเพื่อจูงใจให้มีการบริจาคเงินช่วยเหลือผู้ประสบอุทกภัย เนื่องจากช่วงที่ผ่านมาประชาชนเกือบทั้งประเทศได้รับความเสียหายอย่างหนักจากเหตุการณ์ดังกล่าว 
“หลังจากนี้กรมสรรพากรก็คงจะมีการออกมาตรการในการให้ความช่วยเหลือในส่วนต่างๆ ออกมาอีกเป็นระยะ ซึ่งแต่ละมาตรการคงต้องมีการคำนึงถึงความเหมาะสมและสอดคล้องกับสถานการณ์ปัจจุบันมากที่สุด และเชื่อว่ามาตรการที่ออกมาช่วงก่อนหน้านี้คงครอบคลุมประชาชนที่ได้รับผลกระทบเกือบทั้งหมด” นางจิตรมณี กล่าว
ด้านนายเลอศักดิ์ จุลเทศ ผู้อำนวยการธนาคารออมสิน เปิดเผยว่า ที่ประชุมคณะรัฐมนตรี (ครม.) ทยอยอนุมัติกรอบความช่วยเหลือผู้ประสบภัยตามที่กระทรวงมหาดไทยเสนอมานับตั้งแต่เดือน ก.ย.ธ.ค. 2554 มีจำนวนทั้งสิ้น 3.42 ล้านราย โดยธนาคารออมสินจะเบิกจ่ายเงินชดเชยให้กับผู้ประสบภัยครัวเรือนละ 5,000 บาท ตามรายชื่อที่กรมป้องกันและบรรเทาสาธารณภัย (ปภ.) แจ้งมา 
ล่าสุด ปภ.ได้แจ้งรายชื่อมาแล้ว 9.9 แสนราย และธนาคารออมสินได้ทยอยจ่ายเงินชดเชยไปแล้ว 7 แสนราย ในจำนวนนี้รวมถึงกรณีของกรุงเทพมหานครที่มีกรอบจ่ายเงินชดเชย 6.2 แสนราย และได้ทำการจ่ายเงินชดเชยแล้วกว่า 6,000 ราย เพราะทาง ปภ.ได้ทยอยส่งรายชื่อมา ล่าสุดมีจำนวน 3.6 หมื่นรายแล้ว